News Update: จีนกดดัน Didi ถอนตัวจากตลาดหุ้นสหรัฐฯ อ้างความมั่นคง กังวลข้อมูลรั่วไหล SoftBank ร่วง 5% จากกองทุนสตาร์ทอัพ - FINNOMENA
หน่วยงานกำกับดูแลของจีนขอให้ผู้บริหารระดับสูงของ Didi พิจารณาเพิกถอนบริษัทออกจากตลาดหุ้นสหรัฐฯ ทำให้ตลาดคาดว่าคำขอดังกล่าวอาจสร้างแรงกดดันต่ออุตสาหกรรมเทคโนโลยีจีนอีกระลอก
26 พ.ย. 2564

หน่วยงานกำกับดูแลของจีนขอให้ผู้บริหารระดับสูงของ Didi พิจารณาเพิกถอนบริษัทออกจากตลาดหุ้นสหรัฐฯ ทำให้ตลาดคาดว่าคำขอดังกล่าวอาจสร้างแรงกดดันต่ออุตสาหกรรมเทคโนโลยีจีนอีกระลอก
ผู้เกี่ยวข้องกับเรื่องนี้กล่าวว่า หน่วยงานเฝ้าระวังด้านเทคโนโลยีของจีนต้องการให้ Didi ออกจากตลาดหุ้นสหรัฐฯ เนื่องจากกังวลเกี่ยวกับการรั่วไหลของข้อมูลที่มีความอ่อนไหว โดยหน่วยงานกำกับดูแลบริหารไซเบอร์สเปซของจีน (CAC) สั่งให้ Didi จัดทำรายละเอียดที่ชัดเจนสำหรับการเพิกถอนหุ้น ที่จะต้องได้รับการอนุมัติจากรัฐบาลจีน
ภายใต้ข้อเสนอที่อยู่ระหว่างการพิจารณา หลังการเพิกถอนในตลาดหุ้นสหรัฐฯ Didi อาจกลับไปเป็นบริษัทที่ไม่อยู่ในตลาดหุ้นเช่นเดิม หรืออาจเลือกจดทะเบียนในตลาดหุ้นฮ่องกงแทน โดยในกรณีแรก ข้อเสนอน่าจะอยู่ที่ราคา IPO ที่ 14 ดอลลาร์ เพื่อไม่ให้เกิดการต่อต้านในหมู่ผู้ถือหุ้น แต่ในกรณีที่ 2 คาดว่าราคา IPO ในตลาดหุ้นฮ่องกงจะเท่ากับราคาหุ้นปัจจุบันซึ่งอยู่ที่เพียง 8.11 ดอลลาร์
ตลาดหุ้นสหรัฐฯ ปิดทำการเนื่องในวันขอบคุณพระเจ้า โดยล่าสุด ราคาหุ้นก่อนเปิดตลาดของ Didi ลดลงแล้วกว่า 6.78% ขณะที่ ราคาหุ้น Didi ร่วงไปแล้วเกือบ 43% ตั้งแต่ต้นปี
ข่าวดังกล่าวส่งผลให้วันนี้ (26 พ.ย.) ราคาหุ้น SoftBank บริษัทโทรคมนาคมข้ามชาติของญี่ปุ่น ร่วงแรงถึง 5.19% เนื่องจากกองทุน Vision Fund ของบริษัท ลงทุนในหุ้น Didi มากกว่า 20% ของพอร์ตการลงทุนทั้งหมด
เป็นไปได้ว่าคำขอให้เพิกถอนบริษัทออกจากตลาดหุ้นจะเป็นหนึ่งในบทลงโทษสำหรับ Didi โดยก่อนหน้านี้ในเดือน ก.ย. สำนักข่าว Bloomberg รายงานว่า รัฐบาลท้องถิ่นจีนได้เสนอการลงทุนใน Didi ซึ่งจะทำให้บริษัทอยู่ภายใต้การดำเนินการของรัฐบาล โดยการลงทุนดังกล่าวจะเป็นส่วนหนึ่งของเงินทุนในการซื้อคืนหุ้นที่ซื้อขายในสหรัฐฯ
คำขอให้ถอนบริษัทออกจากตลาดหุ้นของรัฐบาลจีนเป็นความเคลื่อนไหวที่ไม่เคยเกิดขึ้นมาก่อน ทำให้ตลาดคาดว่านี่อาจเป็นการเน้นย้ำถึงการคุมเข้มด้านเทคโนโลยีอย่างต่อเนื่องของรัฐบาลจีน และแสดงถึงความมุ่งมั่นในการทำให้บริษัทเทคโนโลยีชั้นนำของจีนอยู่ภายใต้กฎระเบียบอันเข้มงวด
อ้างอิง: https://www.bloomberg.com/news/articles/2021-11-26/china-is-said-to-ask-didi-to-delist-from-u-s-on-security-fears?srnd=premium-asia&sref=e4t2werz 
https://www.cnbc.com/2021/11/26/chinas-didi-asked-to-delist-from-us-softbank-shares-fall-report.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
DiDi
News Update
จีน
หุ้นเทคโนโลยีจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA